
ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ Αρ. Φύλλου 189 

4 Νοεμβρίου 2010 


ΝΟΜΟΣ ΥΠ’ ΑΡΙΘ. 3892 

Ηλεκτρονική καταχώριση και εκτέλεση ιατρικών συνταγών 
και παραπεμπτικών ιατρικών εξετάσεων. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 


Άρθρο 1 

Εννοιολογικοί προσδιορισμοί 

Για τους σκοπούς του παρόντος νόμου νοούνται ως: 
α) Εγγραφή: η διαδικασία που συνίσταται στη δήλωση 
βούλησης να εγκριθεί η πρόσβαση στο Σύστημα Ηλε¬ 
κτρονικής Συνταγογράφησης (Σ.Η.Σ.), η υποβολή τυχόν 
δικαιολογητικών και νομιμοποιητικών εγγράφων και η 
παροχή των αντίστοιχων αναγνωριστικών. 

β) Ταυτοποίηση: η διαδικασία δήλωσης ταυτότητας 
και ο έλεγχος και επιβεβαίωση των αναγνωριστικών 
από το σύστημα. 

γ) Ιατρική Συνταγή: γραπτή οδηγία θεράποντα ιατρού 
για τη χορήγηση φαρμάκων, στην οποία περιλαμβάνο¬ 
νται οδηγίες για τη διάρκεια και τον τρόπο λήψης αυτών 
(εφεξής συνταγή). 

δ) Παραπεμπτικό ιατρικών πράξεων: γραπτή εντολή 
θεράποντα ιατρού για τη διενέργεια παρακλινικών εξε¬ 
τάσεων σε ασφαλισμένο για προληπτικούς ή διαγνω¬ 
στικούς σκοπούς (εφεξής παραπεμπτικό). 

ε) Ηλεκτρονική συνταγή: η συνταγή σε ηλεκτρονική 
μορφή κατάλληλη για επεξεργασία, αποθήκευση και 
μεταφορά με τη χρήση τεχνολογίας Ηλεκτρονικών Υπο¬ 
λογιστών και Τηλεπικοινωνιών. 

στ) Ηλεκτρονικό παραπεμπτικό ιατρικών πράξεων: το 
παραπεμπτικό σε ηλεκτρονική μορφή κατάλληλη για επε¬ 
ξεργασία, αποθήκευση και μεταφορά με τη χρήση τεχνο¬ 
λογίας Ηλεκτρονικών Υπολογιστών και Τηλεπικοινωνιών. 

ζ) Ηλεκτρονική συνταγογράφηση: η παραγωγή, διακί¬ 
νηση και έλεγχος των ιατρικών συνταγών και παραπε¬ 
μπτικών ιατρικών πράξεων, με τη χρήση τεχνολογίας 
Ηλεκτρονικών Υπολογιστών και Τηλεπικοινωνιών, με 
τρόπο που διασφαλίζει την εγκυρότητα, την ασφάλεια 
και τη διαφάνεια των διακινούμενων πληροφοριών. 


η) Ηλεκτρονική καταχώριση ιατρικής συνταγής: η δι¬ 
αδικασία δημιουργίας ηλεκτρονικής συνταγής με τη 
χρήση συστήματος ηλεκτρονικής συνταγογράφησης 
και η αποθήκευσή της σε βάση δεδομένων. 

θ) Ηλεκτρονική καταχώριση παραπεμπτικού ιατρικών 
πράξεων: η διαδικασία δημιουργίας ηλεκτρονικού παρα¬ 
πεμπτικού ιατρικών πράξεων με τη χρήση συστήματος 
ηλεκτρονικής συνταγογράφησης και η αποθήκευσή του 
σε βάση δεδομένων. 

ι) Ηλεκτρονική εκτέλεση συνταγής: η επισήμανση μιας 
αποθηκευμένης ηλεκτρονικής συνταγής ως εκτελεσμέ- 
νης από το φαρμακοποιό που την εκτελεί με ταυτόχρο¬ 
νη παράδοση των φαρμάκων στον ασφαλισμένο. 

ια) Ηλεκτρονική εκτέλεση παραπεμπτικού ιατρικών πρά¬ 
ξεων: η επισήμανση ενός αποθηκευμένου παραπεμπτικού 
ιατρικών πράξεων ως εκτελεσμένου από τον ιατρό που το 
εκτελεί ή το εξουσιοδοτημένο προσωπικό μιας μονάδας 
παροχής υπηρεσιών υγείας με ταυτόχρονη παράδοση των 
πορισμάτων-αποτελεσμάτων στον ασφαλισμένο. 

ιβ) Σύστημα Ηλεκτρονικής Συνταγογράφησης: το ολο¬ 
κληρωμένο σύστημα που περιλαμβάνει εξοπλισμό, λο¬ 
γισμικό, εφαρμογές και διαδικασίες που αφορούν την 
ηλεκτρονική συνταγογράφηση (εφεξής Σ.Η.Σ.). 

ιγ) Ιατροί: Οι ιατροί που έχουν σχέση εργασίας με 
οποιαδήποτε μορφή με τους Φορείς Κοινωνικής Ασφά¬ 
λισης (εφεξής Φ.Κ.Α.), οι ιατροί που είναι συμβεβλημένοι 
με τους Φ.Κ.Α. και οι ιατροί που δεν ανήκουν στις ως 
άνω κατηγορίες αλλά έχουν δικαίωμα παροχής συντα¬ 
γών και παραπεμπτικών σε ασφαλισμένους των Φ.Κ.Α., 
οι ιατροί των δημόσιων νοσοκομείων, των εξωτερικών 
ιατρείων και των κέντρων υγείας, οι αγροτικοί ιατροί, οι 
ειδικευόμενοι ιατροί και οι ιατροί των ιδιωτικών κλινικών 
δυναμικότητας κάτω των εξήντα (60) κλινών. 

ιδ) Φαρμακοποιοί: οι φαρμακοποιοί που λειτουργούν 
φαρμακείο και είναι συμβεβλημένοι με τους Φ.Κ.Α. και 
οι φαρμακοποιοί των δημόσιων νοσοκομείων. 

ιε) Μονάδες παροχής υπηρεσιών υγείας: αα) οι συμ¬ 
βεβλημένοι ιδιωτικοί φορείς πρωτοβάθμιας φροντίδας 
υγείας όπως περιγράφονται στο άρθρο 1 του π.δ. 84/ 
2001 «Όροι, προϋποθέσεις, διαδικασία και προδιαγραφές 
για τηνΊδρυση και λειτουργία Ιδιωτικών Φορέων Παρο¬ 
χής Πρωτοβάθμιας Φροντίδας Υγείας (Π.Φ.Υ.)» (ΦΕΚ 70 
Α'), όπως ισχύει, ββ) οι συμβεβλημένες ιδιωτικές κλινικές 
που λειτουργούν τμήματα εκτέλεσης ιατρικών πράξε¬ 
ων και παρακλινικών εξετάσεων, γγ) τα δημόσια νοσο¬ 
κομεία καθώς και τα εξωτερικά ιατρεία, τα ολοήμερα 
ιατρεία και τα διαγνωστικά εργαστήρια αυτών, δδ) τα 
κέντρα υγείας, εε) τα αγροτικά ιατρεία. 

Άρθρο 2 

Πεδίο εφαρμογής 

1. Οι ρυθμίσεις του παρόντος νόμου εφαρμόζονται σε 
όλους τους Φορείς και Κλάδους Υγείας της Κοινωνικής 
Ασφάλισης, τους ασφαλισμένους σε Φ.Κ.Α., καθώς και τους 
ιατρούς και φαρμακοποιούς, όπως ορίζονται στο άρθρο 1. 

2. Ο Υπουργός Εργασίας και Κοινωνικής Ασφάλισης 
εκδίδει απόφαση με την οποία διαπιστώνει τη συνδρομή 
των οργανωτικών και τεχνικών προϋποθέσεων για το 
σύστημα ηλεκτρονικής συνταγογράφησης που περι¬ 
λαμβάνει την ηλεκτρονική καταχώριση και εκτέλεση 
συνταγών και παραπεμπτικών και ορίζει την ημερομηνία 
έναρξης της εφαρμογής του παρόντος νόμου για τον 
εκάστοτε Φ.Κ.Α. αρμοδιότητας του Υπουργείου Εργα¬ 
σίας και Κοινωνικής Ασφάλισης. Η απόφαση μπορεί να 
περιορίζεται και σε τμήμα ασφαλιστικών υπηρεσιών του 
εκάστοτε Φ.Κ.Α.. Αν πρόκειται για Φορέα που ανήκει ή 
εποπτεύεται από άλλο Υπουργείο, η απόφαση συνυ¬ 
πογράφεται από τον οικείο Υπουργό και τον Υπουργό 
Εργασίας και Κοινωνικής Ασφάλισης. 

Άρθρο 3 

Υποχρεώσεις ιατρών ως προς την 
ηλεκτρονική συνταγογράφηση 

1. Οι ιατροί υποχρεούνται να εγγράφονται ως χρήστες 
του Σ.Η.Σ. που διαχειρίζεται ο Φορέας «Ηλεκτρονική 
Διακυβέρνηση Κοινωνικής Ασφάλισης - ΗΔΙΚΑ Α.Ε.» 
για λογαριασμό της Γενικής Γραμματείας Κοινωνικών 
Ασφαλίσεων και έχουν τις υποχρεώσεις που ορίζονται 
ειδικότερα στις επόμενες παραγράφους. 

2. Κατά την εγγραφή τους οι ιατροί δηλώνουν τα 
παρακάτω: 

α) Επώνυμο, Όνομα, Πατρώνυμο, Μητρώνυμο 
β) Αριθμό άδειας ασκήσεως επαγγέλματος και ημε¬ 
ρομηνία έναρξης επαγγέλματος 
γ) Ιατρική Ειδικότητα 
δ) ΑΜΚΑ 

ε) Αριθμό μητρώου ΕΤΑΑ (ΤΣΑΥ) και ημερομηνία εγ¬ 
γραφής σε αυτό 

στ) Ιατρικό σύλλογο στον οποίο ανήκουν 
ζ) Αριθμό Φορολογικού Μητρώου 
η) Αριθμό Αστυνομικής Ταυτότητας ή αριθμό Διαβατη¬ 
ρίου για τους αλλοδαπούς ιατρούς 
θ) Στοιχεία διεύθυνσης εργασίας 
ι) Κωδικό Υγειονομικής μονάδας 
ια) Στοιχεία σύμβασης με Φορέα Κοινωνικής Ασφά¬ 
λισης. 


Οι ιατροί που είναι εγγεγραμμένοι ως χρήστες του 
Σ.Η.Σ. ταυτοποιούνται κατά την είσοδό τους στο σύστη¬ 
μα με τη χρήση στοιχείων ταυτοποίησης. Η εγγραφή 
και ταυτοποίηση είναι απαραίτητη για την ηλεκτρονική 
καταχώριση συνταγών και παραπεμπτικών σύμφωνα με 
τα οριζόμενα στον παρόντα νόμο. 

3. Οι ιατροί, αφού προβούν στην ταυτοποίηση του 
ασθενούς με την επίδειξη βιβλιαρίου υγείας και τη χρή¬ 
ση ΑΜΚΑ, καταχωρίζουν ηλεκτρονικά τη συνταγή και 
συγκεκριμένα καταχωρίζουν τη διάγνωση, τα φάρμακα 
ή/και τα παραπεμπτικά. Όσον αφορά τα φάρμακα κατα¬ 
χωρίζουν την ονομασία (εμπορική ονομασία ή δραστική 
ουσία), δοσολογία, περιεκτικότητα, ποσότητα των συ- 
νταγογραφημένων φαρμάκων, κατηγορία συνταγής και 
το ποσοστό συμμετοχής του ασφαλισμένου. Οι ιατροί 
επιλέγουν τη διάγνωση από τη λίστα κωδικοποιημένων 
διαγνώσεων ή εισάγουν ελεύθερο κείμενο περιγραφής 
της διάγνωσης και εισάγουν τα συνταγογραφούμενα 
φάρμακα από τον κατάλογο εγκεκριμένων από τον Ελ¬ 
ληνικό Οργανισμό Φαρμάκων (ΕΟΦ) και νομίμως κυκλο- 
φορούντων φαρμακευτικών ιδιοσκευασμάτων, κάνοντας 
χρήση των γενικών και ειδικών διατάξεων του τρόπου 
διάθεσης των φαρμακευτικών ιδιοσκευασμάτων που 
ισχύουν για τους Φ.Κ.Α.. Αν η συνταγή αφορά τη χορήγη¬ 
ση ιδιοσκευασμάτων ή σκευασμάτων που περιέχουν τις 
ουσίες που περιέχονται στους πίνακες Α'-Δ'του άρθρου 
1 του ν. 3459/2006 (ΦΕΚ 103 Α') και της παραγράφου 8 
του άρθρου 1 του π.δ. 148/2007 (ΦΕΚ 191 Α'), στη συντα¬ 
γή καταχωρίζεται ειδική σήμανση όπως προβλέπεται 
στην παράγραφο 7 του άρθρου 1 του π.δ.148/2007. Στα 
παραπεμπτικά οι ιατροί καταχωρίζουν το είδος της 
πράξης ή της παρακλινικής εξέτασης που επιβάλλεται 
να εκτελεστεί.'Οσον αφορά τα παραπεμπτικά ιατρικών 
πράξεων, οι ιατροί εισάγουν με ελεύθερο κείμενο την 
αιτία παραπομπής του ασφαλισμένου στο αντίστοιχο 
πεδίο (όπου κρίνεται απαραίτητο). Επίσης του δίνεται η 
δυνατότητα να επιλέξει τη διάγνωση χρησιμοποιώντας 
διεθνή πρότυπα κωδικοποιήσεων (ΙΟϋ). Στη συνέχεια 
εισάγουν τις ιατρικές πράξεις από τον κατάλογο εγκε¬ 
κριμένων πράξεων, από το Τιμολόγιο Ιατρικών Πράξεων 
και Εξετάσεων ή/και τον Κανονισμό Παροχών. 

4. Η συνταγή ή το παραπεμπτικό που καταχωρίζε¬ 
ται ηλεκτρονικά περιέχει στοιχεία του ιατρού που τα 
καταχώρισε, την ημερομηνία καταχώρισης και τις ημε¬ 
ρομηνίες έναρξης και λήξης της εκτέλεσής τους. Κάθε 
συνταγή ή παραπεμπτικό που καταχωρίζεται ηλεκτρο¬ 
νικά χαρακτηρίζεται από ένα μοναδικό κωδικό αριθμό, 
ο οποίος εμφανίζεται και με την μορφή γραμμωτού 
κώδικα (όαίΌοάθ). Σε περίπτωση καταχώρισης μίας συ¬ 
νταγής ως επαναλαμβανόμενης, όπως αυτή εννοείται 
στην περίπτωση ι' της παρ. 1 του άρθρου 2 του π.δ. 
121/2008 (ΦΕΚ 183 Α') καταχωρίζονται αυτομάτως οι 
επαναλαμβανόμενες σχετικές συνταγές, η ημερομηνία 
καταχώρησης και ορίζονται οι αντίστοιχες ημερομηνίες 
έναρξης και λήξης της εκτέλεσής τους. 

5. Μετά από την επιβεβαίωση της ολοκληρωμένης και 
επιτυχούς ηλεκτρονικής καταχώρισης της συνταγής και 
του παραπεμπτικού, οι ιατροί εκτυπώνουν αντίγραφο 
της συνταγής ή του παραπεμπτικού που καταχωρίστηκε, 
υπογράφουν και το παραδίδουν στον ασθενή, ο οποίος 
το παραδίδει στον φαρμακοποιό ή στη μονάδα παροχής 
υπηρεσιών υγείας που θα εκτελέσει την εν λόγω συ¬ 
νταγή ή παραπεμπτικό αντίστοιχα. Αν η συνταγή αφο- 

ρά τη χορήγηση ιδιοσκευασμάτων ή σκευασμάτων που 
περιέχουν τις ουσίες που περιέχονται στους πίνακες 
Α'- Δ'του άρθρου 1 του ν. 3459/2006 οι ιατροί εκτυπώ¬ 
νουν αντίγραφο της συνταγής, το οποίο φυλάσσουν 
επί τριετία από την καταχώρισή της και παράλληλα 
εκδίδουν και χειρόγραφη συνταγή, η οποία συνοδεύει 
την ηλεκτρονική συνταγή. 

6. Η εκτέλεση της συνταγής πραγματοποιείται μέσα 
σε πέντε (5) εργάσιμες ημέρες από την καταχώρισή 
της. Σε περίπτωση επαναλαμβανόμενης συνταγής η 
εκτέλεση αυτής κατά τα επόμενα στάδια μπορεί να 
πραγματοποιηθεί πέντε (5) ημέρες πριν και πέντε (5) 
ημέρες μετά τη συμπλήρωση του πρώτου και δεύτερου 
μήνα από την ημερομηνία έκδοσης της αρχικής συντα¬ 
γής. Η εκτέλεση των παραπεμπτικών πραγματοποιείται 
σύμφωνα με τις προθεσμίες, οι οποίες προβλέπονται 
στον Κανονισμό του εκάστοτε Φ.Κ.Α. 

7. Οι ιατροί μπορούν να ακυρώσουν συνταγή ή πα¬ 
ραπεμπτικό που έχουν καταχωρίσει εφόσον δεν έχουν 
εκτελεστεί. 

8. Οι ιατροί έχουν τη δυνατότητα επισκόπησης των 
συνταγών ή παραπεμπτικών που έχουν καταχωρίσει 
ηλεκτρονικά οι ίδιοι. Αν κρίνεται αναγκαίο για τον 
προσδιορισμό της κατάλληλης φαρμακευτικής αγωγής 
οι ιατροί μπορούν με την κάθε φορά ρητή και ειδική 
συγκατάθεση του ασθενούς να έχουν πρόσβαση στα 
δεδομένα τυχόν προηγούμενης φαρμακευτικής αγωγής 
ή ιατρικών πράξεων που έχουν καταχωριστεί από άλ¬ 
λους ιατρούς. Οι ιατροί επιτρέπεται να χρησιμοποιούν 
τα δεδομένα αυτά αποκλειστικά για τον ως άνω σκοπό. 
Η πρόσβαση καταχωρίζεται στο σύστημα ηλεκτρονικής 
συνταγογράφησης. 

9. Οι ιατροί υποχρεούνται να διαθέτουν την απαραί¬ 
τητη υποδομή για την εγγραφή, την ταυτοποίηση και τη 
σύνδεσή τους στο Σ.Η.Σ., καθώς και για την επεξεργασία, 
καταχώριση και εκτύπωση των ηλεκτρονικών συνταγών 
και παραπεμπτικών. 

Άρθρο 4 

Υποχρεώσεις φαρμακοποιών προς την εκτέλεση 
συνταγών που έχουν καταχωριστεί ηλεκτρονικά 

1. Οι φαρμακοποιοί που συμβάλλονται, είτε ατομικά 
είτε συλλογικά, με τους Φορείς Κοινωνικής Ασφάλισης 
υποχρεούνται να εγγράφονται ως χρήστες του Σ.Η.Σ. 
που διαχειρίζεται ο φορέας «Ηλεκτρονική Διακυβέρνηση 
Κοινωνικής Ασφάλισης - ΗΔΙΚΑ Α.Ε.» για λογαριασμό 
της Γενικής Γραμματείας Κοινωνικών Ασφαλίσεων και 
έχουν τις υποχρεώσεις που ορίζονται ειδικότερα στις 
επόμενες παραγράφους. 

2. Κατά την εγγραφή τους οι φαρμακοποιοί δηλώνουν: 
α) Επώνυμο, Όνομα, Πατρώνυμο, Μητρώνυμο. 

β) Επωνυμία της επιχείρησης του φαρμακείου, της 
οποίας είναι οι νόμιμοι εκπρόσωποι, 
γ) Αριθμό άδειας ασκήσεως επαγγέλματος, 
δ) ΑΜΚΑ. 

ε) Αριθμό Μητρώου ΕΤΑΑ (ΤΣΑΥ) και ημερομηνία εγ¬ 
γραφής σε αυτό. 

στ) Φαρμακευτικό σύλλογο στον οποίο ανήκουν και 
τον αντίστοιχο αριθμό μητρώου, 
ζ) Αριθμό Φορολογικού Μητρώου, 
η) Αριθμό αστυνομικής ταυτότητας ή αριθμό διαβατη¬ 
ρίου για τους αλλοδαπούς φαρμακοποιούς. 


θ) Ημερομηνία έναρξης επαγγέλματος/επιτηδευματία. 

ι) Κωδικό και στοιχεία διεύθυνσης του φαρμακείου. 

ια) Στοιχεία σύμβασης με Φορέα Κοινωνικής Ασφά¬ 
λισης. 

Οι φαρμακοποιοί που είναι εγγεγραμμένοι ως χρήστες 
του Σ.Η.Σ. ταυτοποιούνται κατά την είσοδό τους στο σύ¬ 
στημα με τη χρήση στοιχείων ταυτοποίησης. Η εγγραφή 
και ταυτοποίηση είναι απαραίτητη για την ηλεκτρονική 
καταχώριση και εκτέλεση συνταγών σύμφωνα με τα 
οριζόμενα στον παρόντα νόμο. 

3. Οι φαρμακοποιοί εισάγουν στην εφαρμογή τον 
κωδικό συνταγής που καταχωρίστηκε ηλεκτρονικά 
και στη συνέχεια αντιπαραβάλλουν τα στοιχεία 
του ασθενούς που εμφανίζονται στη συνταγή που 
καταχωρίστηκε με τα στοιχεία που αναγράφονται στο 
βιβλιάριο υγείας του ασθενούς. 

4. Οι φαρμακοποιοί, αφού προβούν στην ταυτοποίηση 
του ασθενούς για τον οποίο έχει καταχωριστεί η ηλε¬ 
κτρονική συνταγή, εισάγουν τα προς πώληση φάρμακα 
στην εφαρμογή εισάγοντας τους δύο (2) γραμμωτούς 
κώδικες που υπάρχουν στην ταινία γνησιότητας κάθε 
φαρμακευτικού ιδιοσκευάσματος. Μετά από την καταβο¬ 
λή της αναγραφόμενης συμμετοχής και την παράδοση 
των φαρμάκων οι φαρμακοποιοί καταχωρίζουν στην 
εφαρμογή τη συνταγή ως «εκτελεσμένη». Η καταχώριση 
περιλαμβάνει την ημερομηνία εκτέλεσης, τα στοιχεία 
των ιδιοσκευασμάτων που παραδόθηκαν στον ασθε¬ 
νή, συνοδευόμενα από τους αντίστοιχους γραμμωτούς 
κώδικες (όαίΌοάοε) και το σχετικό κόστος (σύνολο και 
συμμετοχή). 

5. Κατ’ εξαίρεση, σε περιπτώσεις έκτακτου περιστα¬ 
τικού ασθένειας, εφόσον ο ασθενής προσκομίζει χει¬ 
ρόγραφη συνταγή, η οποία δεν έχει εκδοθεί από ιατρό 
του Φ.Κ.Α. του ασθενούς ή συμβεβλημένο με αυτόν αλλά 
καλύπτεται από τον Φ.Κ.Α. κατά τις γενικές διατάξεις, 
ο φαρμακοποιός υποχρεούται σε ηλεκτρονική καταχώ¬ 
ριση στο Σ.Η.Σ. των στοιχείων που αναγράφονται στη 
χειρόγραφη συνταγή, στα οποία συμπεριλαμβάνονται 
ο ΑΜΚΑ ασθενούς και ιατρού. 

6. Για συνταγές που καταχωρίζονται και εκτελούνται 
ηλεκτρονικά σύμφωνα με τον παρόντα νόμο καταργείται 
η υποχρέωση θεώρησης: α) για συνταγές κόστους άνω 
των εκατόν πενήντα ευρώ (150 €) και β) για συνταγές 
που αφορούν τη χορήγηση ιδιοσκευασμάτων ή σκευ¬ 
ασμάτων που περιέχουν τις ουσίες που περιέχονται 
στους πίνακες Α'-Δ'του άρθρου 1 του ν. 3459/2006. 

7. Μετά από την επιβεβαίωση της ολοκληρωμένης και 
επιτυχούς ηλεκτρονικής καταχώρισης της εκτέλεσης 
της συνταγής οι φαρμακοποιοί εκτυπώνουν αντίγραφο 
της εκτελεσμένης συνταγής, στο οποίο επικολλούν τις 
ταινίες γνησιότητας των φαρμακευτικών ιδιοσκευασμά¬ 
των που εκτελέστηκαν. Το αντίγραφο υπογράφεται από 
τον ασφαλισμένο ή αυτόν που παραλαμβάνει τα φάρ¬ 
μακα και οι φαρμακοποιοί υπογράφουν και σφραγί¬ 
ζουν τα αντίγραφα και τα αποστέλλουν στους οικείους 
Φ.Κ.Α. σύμφωνα με την κείμενη νομοθεσία. Με απόφαση 
του Υπουργού Εργασίας και Κοινωνικής Ασφάλισης η 
υποχρέωση αυτή μπορεί να καταργείται για έναν ή 
περισσότερους Φ.Κ.Α.. Αν η συνταγή αφορά τη χορή¬ 
γηση ιδιοσκευασμάτων ή σκευασμάτων που περιέχουν 
τις ουσίες που περιέχονται στους πίνακες Α'- Δ'του 
άρθρου 1 του ν. 3459/2006 οι φαρμακοποιοί εκτυπώ¬ 
νουν αντίγραφο της συνταγής, το οποίο φυλάσσουν 

επί τριετία από την καταχώρισή της σύμφωνα με την 
κείμενη νομοθεσία. Εφόσον το επιθυμεί ο ασφαλισμέ¬ 
νος, οι φαρμακοποιοί χορηγούν σε αυτόν εκτυπωμένο 
αντίγραφο της εκτέλεσης της συνταγής. 

8. Οι φαρμακοποιοί μπορούν να εκτελούν μερικά ή 
σταδιακά μία συνταγή, καταχωρίζοντας κάθε φορά τα 
στοιχεία που αναφέρονται στην παράγραφο 4 και τα 
ιδιοσκευάσματα που χορηγούν σε κάθε μερική εκτέλεση. 
Σε περίπτωση σταδιακής εκτέλεσης της συνταγής το 
χρονικό διάστημα ισχύος της συνταγής παρατείνεται 
κατά τρεις (3) εργάσιμες ημέρες. 

9. Ο φαρμακοποιοί έχουν τη δυνατότητα επισκόπησης 
των συνταγών που έχουν εκτελέσει (ηλεκτρονικά) οι 
ίδιοι. 

10. Οι φαρμακοποιοί υποχρεούνται να καταχωρίζουν 
όλες τις συνταγές ανεξάρτητα εάν ο ασθενής καλύπτεται 
από κάποιο Φ.Κ.Α. συμπληρώνοντας σχετική ένδειξη για 
μη επιβάρυνση κάποιου Φ.Κ.Α.. 

11. Οι φαρμακοποιοί υποχρεούνται να διαθέτουν 
την απαραίτητη υποδομή για την εγγραφή, την 
ταυτοποίηση και τη σύνδεσή τους με το Σ.Η.Σ., καθώς 
και για την επεξεργασία, καταχώριση και εκτύπωση των 
ηλεκτρονικών συνταγών. 

Άρθρο 5 

Υποχρεώσεις Μονάδων Παροχής Υπηρεσιών Υγείας 

1. Οι μονάδες παροχής υπηρεσιών υγείας δια των 
εξουσιοδοτημένων στελεχών αυτών με τους Φ.Κ.Α. υπο- 
χρεούνται να εγγράφονται ως χρήστες του Σ.Η.Σ. το 
οποίο διαχειρίζεται ο φορέας «Ηλεκτρονική Διακυβέρνη¬ 
ση Κοινωνικής Ασφάλισης - ΗΔΙΚΑ Α.Ε.» για λογαριασμό 
της Γενικής Γραμματείας Κοινωνικών Ασφαλίσεων και 
έχουν τις υποχρεώσεις που ορίζονται ειδικότερα στις 
επόμενες παραγράφους. 

2. Κατά την εγγραφή τους οι μονάδες παροχής υπη¬ 
ρεσιών υγείας δηλώνουν τα παρακάτω στοιχεία: 

α) Επωνυμία - διακριτικό τίτλο κ.λπ. 

β )Αριθμό άδειας άσκησης επαγγέλματος. 

γ) Αριθμό Μητρώου ΕΤΑΑ (ΤΣΑΥ) και ημερομηνία 
εγγραφής, εφόσον πρόκειται για φυσικά πρόσωπα. 

δ) Αριθμό Φορολογικού Μητρώου. 

ε) Ημερομηνία έναρξης δραστηριότητας. 

στ) Κωδικό και στοιχεία διεύθυνσης της μονάδας πα¬ 
ροχής υπηρεσιών υγείας. 

ζ) Στοιχεία σύμβασης με Φορέα Κοινωνικής Ασφάλισης. 

Οι μονάδες παροχής υπηρεσιών υγείας δια των εξου¬ 
σιοδοτημένων στελεχών τους ταυτοποιούνται κατά την 
είσοδό τους στο σύστημα με την απόδοση στοιχείων 
ταυτοποίησης. Η εγγραφή και ταυτοποίηση είναι απα¬ 
ραίτητη για την ηλεκτρονική καταχώριση και εκτέλεση 
παραπεμπτικών ιατρικών πράξεων σύμφωνα με τα ορι¬ 
ζόμενα στον παρόντα νόμο. 

3. Οι μονάδες παροχής υπηρεσιών υγείας δια των 
εξουσιοδοτημένων στελεχών τους εισάγουν στην εφαρ¬ 
μογή τον κωδικό παραπεμπτικού που καταχωρίστηκε 
ηλεκτρονικά και στη συνέχεια αντιπαραβάλλουν τα 
στοιχεία του ασθενούς που εμφανίζονται στο παραπε¬ 
μπτικό που καταχωρίστηκε με τα στοιχεία που αναγρά¬ 
φονται στο βιβλιάριο υγείας του ασθενούς. 

4. Οι μονάδες παροχής υπηρεσιών υγείας δια των εξου¬ 
σιοδοτημένων στελεχών τους αφού προβούν στην ταυτο¬ 
ποίηση του ασθενούς για τον οποίο έχει καταχωριστεί το 
παραπεμπτικό, εισάγουν τα στοιχεία του παραπεμπτικού 


αυτού. Μετά από την εκτέλεση της ιατρικής πράξης ή 
παρακλινικής εξέτασης που αναφέρεται στο παραπε¬ 
μπτικό, οι μονάδες παροχής υπηρεσιών υγείας δια των 
εξουσιοδοτημένων στελεχών τους καταχωρίζουν στην 
εφαρμογή το παραπεμπτικό αυτό ως «εκτελεσμένο». Η 
καταχώριση περιλαμβάνει την ημερομηνία εκτέλεσης, τα 
στοιχεία που απαιτούνται για την εκτέλεση του παραπε¬ 
μπτικού και τα στοιχεία της μονάδας παροχής υπηρεσιών 
υγείας που εκτέλεσε το παραπεμπτικό, καθώς και την 
ημερομηνία παραλαβής της έκθεσης αποτελεσμάτων 
των εξετάσεων από τον ασφαλισμένο ή αυτόν που πα¬ 
ρέλαβε το αποτελέσματα. 

5. Κατ’ εξαίρεση, σε περιπτώσεις εκτάκτου περι¬ 
στατικού ασθένειας, εφόσον ο ασθενής προσκομίζει 
χειρόγραφο παραπεμπτικό, το οποίο δεν έχει εκδοθεί 
από ιατρό του Φ.Κ.Α. του ασθενούς ή συμβεβλημένο 
με αυτόν αλλά καλύπτεται από τον Φ.Κ.Α. κατά τις γε¬ 
νικές διατάξεις, η μονάδα παροχής υπηρεσιών υγείας 
δια των εξουσιοδοτημένων στελεχών της υποχρεούται 
σε ηλεκτρονική καταχώριση στο Σ.Η.Σ. των στοιχείων 
που αναγράφονται στο χειρόγραφο παραπεμπτικό, στα 
οποία περιλαμβάνεται ο ΑΜΚΑ ασθενούς και ιατρού. 

6. Για συνταγές που καταχωρούνται και εκτελούνται 
ηλεκτρονικά, σύμφωνα με τον παρόντα νόμο δίνεται η 
δυνατότητα να καταργείται η υποχρέωση θεώρησης 
μέχρι συγκεκριμένου ποσού, το οποίο ορίζεται με 
απόφαση της διοίκησης του εκάστοτε Φ.Κ.Α.. 

7. Μετά από την επιβεβαίωση της ολοκληρωμένης 
και επιτυχούς ηλεκτρονικής καταχώρισης του παρα¬ 
πεμπτικού οι μονάδες παροχής υπηρεσιών υγείας δια 
των εξουσιοδοτημένων στελεχών τους εκτυπώνουν 
αντίγραφο, το οποίο φυλάσσουν επί τριετία από την 
καταχώρισή του, σύμφωνα τις ειδικές προς τούτο ισχύ- 
ουσες διατάξεις. Αν επιθυμεί ο ασφαλισμένος, η μονάδα 
παροχής υπηρεσιών υγείας του χορηγεί αντίγραφο του 
εκτελεσμένου παραπεμπτικού. 

8. Ο μονάδες παροχής υπηρεσιών υγείας δια των 
εξουσιοδοτημένων στελεχών τους έχουν τη δυνατότητα 
επισκόπησης των παραπεμπτικών που έχουν εκτελέσει 
οι ίδιες. 

9. Οι μονάδες παροχής υπηρεσιών υγείας υποχρε- 
ούνται να διαθέτουν την απαραίτητη υποδομή για την 
εγγραφή, την ταυτοποίηση και τη σύνδεσή τους με την 
εφαρμογή ηλεκτρονικής καταχώρισης και εκτέλεσης 
συνταγών και παραπεμπτικών στο Σ.Η.Σ., καθώς και για 
την επεξεργασία, καταχώριση και εκτύπωση των ηλε¬ 
κτρονικών συνταγών και παραπεμπτικών. 

Άρθρο 6 

Βάση δεδομένων Συστήματος Ηλεκτρονικής 
Συνταγογράφησης 

1. Η Γ ενική Γ ραμματεία Κοινωνικών Ασφαλίσεων δημι¬ 
ουργεί και λειτουργεί βάση δεδομένων της ηλεκτρονι¬ 
κής συνταγογράφησης. Η βάση λειτουργεί με την επο- 
πτεία της Υπηρεσίας Ελέγχου Δαπανών Υγείας Φορέων 
Κοινωνικής Ασφάλισης (ΥΠΕΔΥΦΚΑ) και της Διεύθυν¬ 
σης Μηχανογραφικών Εφαρμογών που υπάγονται στη 
Γενική Γραμματεία Κοινωνικών Ασφαλίσεων. Σε αυτή 
καταχωρίζεται κάθε συνταγή και παραπεμπτικό με το 
περιεχόμενο που αναφέρεται στο άρθρο 3 και στην 
περίπτωση που είναι εκτελεσμένα σύμφωνα και με το 
περιεχόμενο που αναφέρεται αντίστοιχα στα άρθρα 4 
και 5. Οι εκτελεσμένες συνταγές και τα εκτελεσμένα 

παραπεμπτικά ιατρικών πράξεων ταξινομούνται κατά 
Φ.Κ.Α.. Ομοίως στο Σ.Η.Σ. καταχωρίζονται όλες οι λοι¬ 
πές πληροφορίες που απαιτούνται για την λειτουργία 
του, όπως οι τιμές φαρμάκων και παροχής υπηρεσιών, 
στοιχεία των χρηστών στους οποίους επιτρέπεται η 
πρόσβαση στο Σ.Η.Σ., στοιχεία των Φ.Κ.Α., των μονάδων 
παροχής υπηρεσιών υγείας ή άλλων μονάδων που πα¬ 
ρέχουν υπηρεσίες ή παροχές σε ασφαλισμένους, των 
προμηθευτών των φαρμάκων και υλικών, καθώς και λοι¬ 
πών δεδομένων που διαχειρίζεται το Σ.Η.Σ.. 

2. Ο φορέας «Ηλεκτρονική Διακυβέρνηση Κοινωνικής 
Ασφάλισης - ΗΔΙΚΑ Α.Ε.» τηρεί και συντηρεί τη βάση της 
παραγράφου 1 για λογαριασμό της Γενικής Γραμματείας 
Κοινωνικών Ασφαλίσεων. Η ΗΔΙΚΑ Α.Ε. συντηρεί Βάση 
Δεδομένων των ασφαλισμένων όλων των Φ.Κ.Α. βάσει 
του ενιαίου Αριθμού Μητρώου Κοινωνικής Ασφάλισης 
(Μητρώο ΑΜΚΑ) και παρέχει τη δυνατότητα αναζήτησης 
στοιχείων ασφαλισμένων με χρήση του ΑΜΚΑ για τον 
σκοπό της ταυτοποίησης αυτών κατά την καταχώριση 
και εκτέλεση συνταγής ή παραπεμπτικού. 

3. Σκοποί του Σ.Η.Σ. είναι: α) η υποστήριξη των Φορέων 
Κοινωνικής Ασφάλισης τόσο για τον έλεγχο και την 
εκκαθάριση των συνταγών και παραπεμπτικών όσο και 
την κάλυψη των δαπανών φαρμακευτικής περίθαλψης 
και υπηρεσιών υγείας, β) η υποστήριξη του ελέγχου για 
όλες τις υπηρεσίες υγείας που παρέχονται προς τους 
ασφαλισμένους των Φ.Κ.Α., γ) η υποστήριξη της παρα¬ 
κολούθησης και ελέγχου της συνταγογράφησης, της 
συγκέντρωσης και στατιστικής αξιολόγησης στοιχείων 
που έχουν σχέση με παροχές υγείας και φαρμακευτικής 
περίθαλψης, δ) η υποστήριξη της εποπτείας και του 
συντονισμού ενεργειών για τον έλεγχο των δαπανών 
του συστήματος υγειονομικής περίθαλψης όλων των 
φορέων και κλάδων ασθένειας αρμοδιότητας της Γ ενι¬ 
κής Γ ραμματείας Κοινωνικής Ασφάλισης. 

4. Για την εκπλήρωση των σκοπών της παραγράφου 
3 έχουν πρόσβαση στα στοιχεία της βάσης ο Γ ενικός 
Γραμματέας Κοινωνικών Ασφαλίσεων και η Υπηρεσία 
Ελέγχου Δαπανών Υγείας Φορέων Κοινωνικής Ασφάλι¬ 
σης στο πλαίσιο της άσκησης των αρμοδιοτήτων τους 
που προβλέπονται στις οικείες διατάξεις. Η πρόσβαση 
και επεξεργασία αφορά και περιορίζεται στα στοιχεία 
που είναι κάθε φορά αναγκαία και κατάλληλα για την 
εκπλήρωση του συγκεκριμένου σκοπού επεξεργασίας. 

5. Η δημιουργία και τήρηση της βάσης δεδομένων 
ηλεκτρονικής συνταγογράφησης γίνεται με την επι¬ 
φύλαξη των διατάξεων του ν. 2472/1997 (ΦΕΚ 50 Α') 
«για την προστασία του ατόμου από την επεξεργασία 
δεδομένων προσωπικού χαρακτήρα» (ΦΕΚ 50 Α') όπως 
ισχύει. Η Γ ενική Γ ραμματεία Κοινωνικών Ασφαλίσεων και 
η ΗΔΙΚΑ Α.Ε. λαμβάνουν όλα τα κατάλληλα και ανάλογα 
προς τους κινδύνους, τεχνικά και οργανωτικά μέτρα για 
την ασφάλεια των υποδομών, των πληροφοριακών συ¬ 
στημάτων και των δεδομένων και την προστασία τους 
από τυχαία ή αθέμιτη καταστροφή, τυχαία απώλεια, 
αλλοίωση, απαγορευμένη διάδοση και κάθε άλλη μορφή 
αθέμιτης επεξεργασίας ή μη νόμιμης και εξουσιοδοτη¬ 
μένης πρόσβασης και χρήσης. 

6. Οι ασφαλισμένοι έχουν δικαίωμα πρόσβασης και 
γνώσης των δεδομένων που τους αφορούν και είναι 
καταχωρισμένα στη βάση. Ειδικότερα, οι ασφαλισμέ¬ 
νοι μπορούν με αίτησή τους στον αντίστοιχο Φ.Κ.Α. 
να ενημερώνονται για τον αριθμό και το είδος των 


συνταγών φαρμάκων και των παραπεμπτικών ιατρικών 
εξετάσεων που τους αφορούν και έχουν καταχωριστεί 
και εκτελεστεί στο Σ.Η.Σ.. Η πρόσβαση ασκείται με τη 
συνδρομή ιατρού. 

Άρθρο 7 

Αρμοδιότητες και υποχρεώσεις Φορέων 
Κοινωνικής Ασφάλισης 

1. Οι Φ.Κ.Α. έχουν εξουσιοδοτημένη πρόσβαση στη 
βάση ηλεκτρονικής συνταγογράφησης για τον σκοπό: 
α) του ελέγχου της εκκαθάρισης των συνταγών και 
παραπεμπτικών και β) της παρακολούθησης της συντα- 
γογράφησης και της συγκέντρωσης, διασταύρωσης και 
στατιστικής αξιολόγησης στοιχείων που έχουν σχέση 
με παροχές υγείας και φαρμακευτικής περίθαλψης. Η 
πρόσβαση περιορίζεται στα στοιχεία της βάσης που 
αφορά τον εκάστοτε Φ.Κ.Α.. Η πρόσβαση στη βάση γίνε¬ 
ται από πρόσωπα που ασχολούνται κατ’ επάγγελμα με 
την παροχή υπηρεσιών υγείας και δεσμεύονται από ια¬ 
τρικό απόρρητο ή άλλο απόρρητο που προβλέπει νόμος 
ή κώδικας δεοντολογίας ή πρόσωπα που είναι ειδικά 
προς τούτο εξουσιοδοτημένα και υπόκεινται σε καθήκον 
εχεμύθειας. Οι Φ.Κ.Α. έχουν εξουσιοδοτημένη πρόσβαση 
στο Σ.Η.Σ., επίσης για τους σκοπούς της παρακολού¬ 
θησης της συνταγογράφησης και της συγκέντρωσης, 
διασταύρωσης και στατιστικής αξιολόγησης στοιχείων 
που έχουν σχέση με παροχές υγείας και φαρμακευτικής 
περίθαλψης. 

2. Οι Φ.Κ.Α. που έχουν πρόσβαση στη βάση λαμβάνουν 
όλα τα κατάλληλα και ανάλογα προς τους κινδύνους, 
τεχνικά και οργανωτικά μέτρα για την ασφάλεια των 
υποδομών, των πληροφοριακών συστημάτων και των 
δεδομένων και την προστασία τους από τυχαία ή αθέμιτη 
καταστροφή, τυχαία απώλεια, αλλοίωση, απαγορευμένη 
διάδοση και κάθε άλλη μορφή αθέμιτης επεξεργασίας 
ή μη νόμιμης και εξουσιοδοτημένης πρόσβασης και 
χρήσης. 

3. Οι Φ.Κ.Α. που εμπίπτουν στο πεδίο εφαρμογής του 
παρόντος νόμου εντάσσουν τις ρυθμίσεις του παρόντος 
στις συμβάσεις που συνάπτουν εφεξής, είτε ατομικά είτε 
συλλογικά, με ιατρούς, φαρμακοποιούς, προμηθευτές 
και μονάδες παροχής υπηρεσιών υγείας. Οι ρυθμίσεις 
του παρόντος νόμου ισχύουν σε κάθε περίπτωση και για 
τους ιατρούς, φαρμακοποιούς, προμηθευτές και μονά¬ 
δες παροχής υπηρεσιών υγείας που έχουν ήδη συνάψει 
συμβάσεις με τους Φορείς Κοινωνικής Ασφάλισης και 
μέχρι τη λήξη των συμβάσεων αυτών. 

Αρθρο 8 
Εξουσιοδότηση 

Με απόφαση του Υπουργού Εργασίας και Κοινωνικής 
Ασφάλισης ρυθμίζονται η διαδικασία και οι τεχνικές ή 
άλλες απαιτήσεις για την εγγραφή και ταυτοποίηση 
ιατρών, φαρμακοποιών και μονάδων παροχής υγείας 
στην εφαρμογή Σ.Η.Σ., οι προδιαγραφές της υποδομής 
που πρέπει να διαθέτουν οι ιατροί, φαρμακοποιοί και 
μονάδες παροχής υγείας, προκειμένου να προβαίνουν 
σε ηλεκτρονική καταχώριση και εκτέλεση συνταγών και 
παραπεμπτικών, η διαδικασία ταυτοποίησης ασθενών 
κατά την ηλεκτρονική καταχώριση και εκτέλεση συντα¬ 
γών και παραπεμπτικών, η διαδικασία και οι τεχνικές 
ή άλλες απαιτήσεις για την ηλεκτρονική καταχώριση 
και την καταχώριση της εκτέλεσης συνταγών, τα ειδι- 

κότερα στοιχεία που καταχωρίζονται για τα συνταγο- 
γραφούμενα φάρμακα, φαρμακευτικά ιδιοσκευάσματα 
και ιδιοσκευάσματα ή σκευάσματα που περιέχουν τις 
ουσίες που περιέχονται στους πίνακες Α'-Δ'του άρθρου 
1 του ν. 3459/2006, ο τύπος, η διάρθρωση και το ειδικό¬ 
τερο περιεχόμενο της ηλεκτρονικής συνταγής και του 
ηλεκτρονικού παραπεμπτικού, η οργάνωση της βάσης 
δεδομένων που ιδρύεται και λειτουργεί στο πλαίσιο 
της εφαρμογής ηλεκτρονικής καταχώρισης και εκτέ¬ 
λεσης συνταγών και παραπεμπτικών κατά τον παρό¬ 
ντα νόμο, τα τεχνικά και οργανωτικά μέτρα ασφάλειας 
που απαιτείται να λαμβάνονται για την προστασία των 
υποδομών, των πληροφοριακών συστημάτων και των 
δεδομένων που καταχωρίζονται και τηρούνται στη βάση 
δεδομένων της εφαρμογής ηλεκτρονικής καταχώρισης 
και εκτέλεσης συνταγών και παραπεμπτικών, καθώς και 
τα τεχνικά και λεπτομερειακά θέματα για την εφαρμογή 
των διατάξεων του παρόντος νόμου. 

Άρθρο 9 

Στελέχωση και οργάνωση της Γενικής 
Γραμματείας Καταναλωτή 

1. Για τις ανάγκες σε προσωπικό στη Γενική Γραμμα- 
τεία Καταναλωτή του Υπουργείου Εργασίας και Κοι¬ 
νωνικής Ασφάλισης συστήνονται εκατόν είκοσι οκτώ 
οργανικές θέσεις, από τις οποίες εβδομήντα θέσεις 
κατηγορίας ΠΕ, τριάντα πέντε θέσεις κατηγορίας ΤΕ, 
δεκαεννέα θέσεις κατηγορίας ΔΕ και τέσσερις θέσεις 
κατηγορίας ΥΕ, που καλύπτονται με μετατάξεις, σύμφω¬ 
να με τις κείμενες διατάξεις, υπαλλήλων του Δημοσίου, 
νομικών προσώπων δημοσίου δικαίου και οργανισμών 
τοπικής αυτοδιοίκησης α' και β' βαθμού, με αντίστοιχη 
κατάργηση των οργανικών θέσεων στον φορέα από τον 
οποίο προέρχονται. Σε περίπτωση σύστασης προσωπο¬ 
παγούς ή προσωρινής θέσης για μεταφορά ή μετάταξη 
υπαλλήλων από άλλους φορείς, δεσμεύεται αντίστοιχης 
κατηγορίας κενή θέση από τις προαναφερόμενες. 

2. Η Γενική Γραμματεία Καταναλωτή στελεχώνεται 
με απόσπαση, μετάταξη ή μεταφορά υπαλλήλων του 
Δημοσίου, νομικών προσώπων δημοσίου δικαίου, ορ¬ 
γανισμών τοπικής αυτοδιοίκησης α' και β' βαθμού και 
νομικών προσώπων του ευρύτερου δημόσιου τομέα, 
όπως αυτός εκάστοτε ορίζεται, ή με διορισμό σύμφωνα 
με τις κείμενες διατάξεις. Για χρονικό διάστημα τριών 
ετών από τη δημοσίευση του παρόντος επιτρέπεται 
να γίνονται αποσπάσεις υπαλλήλων στη Γ ενική Γ ραμ- 
ματεία Καταναλωτή κατά παρέκκλιση των κείμενων 
διατάξεων με απόφαση του Υπουργού Εργασίας και 
Κοινωνικής Ασφάλισης και του κατά περίπτωση οικείου 
Υπουργού. 

3. Η κατανομή των θέσεων κατά κλάδο/ειδικότητα, κα¬ 
θώς και ο καθορισμός των προσόντων των υπαλλήλων 
που καλύπτουν τις παραπάνω θέσεις γίνεται με προε¬ 
δρικό διάταγμα, που εκδίδεται ύστερα από πρόταση του 
Υπουργού Εργασίας και Κοινωνικής Ασφάλισης. 

4. Οι υπάλληλοι που υπηρετούσαν με οποιαδήποτε 
σχέση στη Γενική Γραμματεία Καταναλωτή κατά την 
ημερομηνία δημοσίευσης του π.δ. 96/2010 (ΦΕΚ 170 
Α728.9.2010) εξακολουθούν να προσφέρουν τις υπηρε¬ 
σίες τους σε αυτή ως αποσπασμένοι από τον φορέα 
στον οποίο ανήκουν, ο οποίος και επιβαρύνεται με τη 
μισθοδοσία τους. Η απόσπαση λήγει αυτοδικαίως μετά 


την πάροδο τριετίας από τη δημοσίευση του παρό¬ 
ντος εκτός αν λήξει νωρίτερα με απόφαση των οικείων 
Υπουργών. Οι υπάλληλοι αυτοί μπορούν εντός δεκαοκτώ 
μηνών από τη δημοσίευση του παρόντος να μετατα¬ 
χθούν στη Γ ενική Γ ραμματεία Καταναλωτή, μετά από 
αίτησή τους κατά παρέκκλιση των κείμενων διατάξεων 
με απόφαση του Υπουργού Εργασίας και Κοινωνικής 
Ασφάλισης και του κατά περίπτωση οικείου Υπουργού. 
Στους υπαλλήλους που υπηρετούν στη Γενική Γραμ¬ 
ματεία Καταναλωτή καταβάλλεται το επίδομα που 
αντιστοιχεί στο κίνητρο παραγωγικότητας της παρα¬ 
γράφου 2β του άρθρου 19 του ν. 3054/2002 (ΦΕΚ 230 
Α'), με την επιφύλαξη των διατάξεων της παραγράφου 
3 του άρθρου 5 του ν. 3335/2005 (ΦΕΚ 95 Α'). Οι θέσεις 
των προϊσταμένων των Διευθύνσεων και Τμημάτων της 
Γ ενικής Γ ραμματείας Καταναλωτή καλύπτονται από το 
προσωπικό που υπηρετεί στη Γενική Γραμματεία Κα¬ 
ταναλωτή και μπορούν κατά την πρώτη τριετία από 
τη δημοσίευση του παρόντος να καταλαμβάνονται 
και από υπαλλήλους που υπηρετούν σε αυτή με από¬ 
σπαση. Αρμόδιο για την επιλογή των προϊσταμένων 
Διευθύνσεων και Τμημάτων της Γενικής Γραμματείας 
Καταναλωτή και για την υπηρεσιακή κατάσταση των 
υπαλλήλων της είναι πενταμελές Υπηρεσιακό Συμβούλιο 
που συγκροτείται από τρεις υπαλλήλους προϊσταμένους 
Διευθύνσεων του Υπουργείου Εργασίας και Κοινωνικής 
Ασφάλισης και δύο αιρετούς εκπροσώπους των υπαλ¬ 
λήλων με βαθμό Α' που εκλέγονται σύμφωνα με τις 
κείμενες διατάξεις από όλους τους υπηρετούντες στη 
Γ ενική Γ ραμματεία Καταναλωτή υπαλλήλους. Κατά τη 
διάρκεια της απόσπασής τους στη Γ ενική Γ ραμματεία 
Καταναλωτή οι υπάλληλοι που υπηρετούν σε αυτή δεν 
μπορούν να αιτηθούν θέση ευθύνης στον φορέα στον 
οποίο ανήκουν. 

5. Στη Γενική Γραμματεία Καταναλωτή συνιστάται 
Διεύθυνση Διοικητικής Υποστήριξης, η οποία έχει ως 
αρμοδιότητα την εύρυθμη διοικητική και οικονομική 
λειτουργία και οργάνωση των οργανικών μονάδων της 
Γενικής Γραμματείας Καταναλωτή. Η Διεύθυνση Διοι¬ 
κητικής Υποστήριξης συγκροτείται από τα ακόλουθα 
Τ μήματα: 

α. Τμήμα Διοικητικού, με αρμοδιότητα το χειρισμό 
όλων των θεμάτων υπηρεσιακής κατάστασης του 
προσωπικού που υπηρετεί στη Γενική Γραμματεία 
Καταναλωτή με οποιαδήποτε σχέση εργασίας και εν 
γένει τη διοικητική, γραμματειακή, μηχανογραφική 
υποστήριξη, καθώς και την υποστήριξη συστημάτων 
και εφαρμογών πληροφορικής, των οργανικών μονάδων 
της Γ ενικής Γ ραμματείας Καταναλωτή. 

β. Τμήμα Οικονομικού και Διοικητικής Μέριμνας, 
με αρμοδιότητα την κατάρτιση και εκτέλεση του 
προϋπολογισμού της Γ ενικής Γ ραμματείας Καταναλωτή, 
την εκκαθάριση των αποδοχών και γενικά των 
αποζημιώσεων προσωπικού, την άσκηση όλων των 
διοικητικών αρμοδιοτήτων οικονομικής διαχείρισης, την 
προμήθεια πάγιων και αναλώσιμων υλικών, καθώς και 
κάθε άλλο θέμα που αφορά την οικονομική διαχείριση 
της Γ ενικής Γ ραμματείας Καταναλωτή. Στην παραπάνω 
Διεύθυνση και Τμήματα προΐστανται υπάλληλοι 
κατηγορίας ΠΕ ή ΤΕ Εμπορικών-Διοικητικών. 

6. Η παράγραφος 5 τίθεται σε ισχύ την 1.1.2011 και 
δύναται να τροποποιηθεί με προεδρικό διάταγμα, 
με το οποίο ρυθμίζεται η οργάνωση και λειτουργία 

της Γενικής Γραμματείας Καταναλωτή και το οποίο 
εκδίδεται μετά από πρόταση των αρμόδιων κατά 
τις οικείες διατάξεις Υπουργών. Έως την 31.12.2010 
τη Γενική Γραμματεία Καταναλωτή υποστηρίζει στο 
έργο της η Γενική Διεύθυνση Διοικητικής Υποστήριξης 
της Γενικής Γραμματείας Εμπορίου του Υπουργείου 
Οικονομίας, Ανταγωνιστικότητας και Ναυτιλίας. Η 
Ειδική Υπηρεσία Εφαρμογής Συγχρηματοδοτούμενων 
Ενεργειών από το Ευρωπαϊκό Κοινωνικό Ταμείο του 
Υπουργείου Εργασίας και Κοινωνικής Ασφάλισης 
(ΦΕΚ 1005 Β730.5.2008) καθίσταται αρμόδια και για το 
σχεδίασμά και το συντονισμό των πολιτικών εφαρμογής 
των δράσεων του Υπουργείου Εργασίας και Κοινωνικής 
Ασφάλισης στον τομέα προστασίας του καταναλωτή 
και την άσκηση των αρμοδιοτήτων του Υπουργείου 
αυτού ως δικαιούχου δράσεων στον τομέα αυτόν, 
στο πλαίσιο των Επιχειρησιακών Προγραμμάτων του 
Εθνικού Στρατηγικού Πλαισίου Αναφοράς (ΕΣΠΑ) κατά 
την έννοια της παραγράφου 5 του άρθρου 1 του ν. 
3614/2007. Η «Μονάδα Εφαρμογής Δράσεων στον Τομέα 
Προστασίας του Καταναλωτή» της Ειδικής Υπηρεσίας 
Συντονισμού και Εφαρμογής των Δράσεων στους 
τομείς του Εμπορίου και της Προστασίας Καταναλωτή 
του Υπουργείου Οικονομίας, Ανταγωνιστικότητας 
και Ναυτιλίας (ΦΕΚ 1540 Β74.8.2008) μεταφέρεται ως 
σύνολο αρμοδιότητας στην Ειδική Υπηρεσία Εφαρμογής 
Συγχρηματοδοτούμενων Ενεργειών από το Ευρωπαϊκό 
Κοινωνικό Ταμείο του Υπουργείου Εργασίας και 
Κοινωνικής Ασφάλισης, στην οργανωτική διάρθρωση 
της οποίας ενσωματώνεται ως μονάδα Β2 και με την 
ίδια ονομασία. Από τη δημοσίευση του παρόντος η 
Ειδική Υπηρεσία Εφαρμογής Συγχρηματοδοτούμενων 
Ενεργειών από το Ευρωπαϊκό Κοινωνικό Ταμείο του 
Υπουργείου Εργασίας και Κοινωνικής Ασφάλισης 
υποκαθίσταται στα δικαιώματα και υποχρεώσεις που 
απορρέουν από την εφαρμογή δράσεων της Γενικής 
Γραμματείας Καταναλωτή για τις οποίες έχει οριστεί 
με οποιονδήποτε τρόπο δικαιούχος η Ειδική Υπηρεσία 
Συντονισμού και Εφαρμογής των Δράσεων στους 
τομείς του Εμπορίου και της Προστασίας Καταναλωτή 
του Υπουργείου Οικονομίας, Ανταγωνιστικότητας και 
Ναυτιλίας. 

Άρθρο 10 

1. Η προθεσμία που ορίζεται με τις διατάξεις της πα¬ 
ραγράφου 1 του άρθρου 18 του ν. 3842/2010 (ΦΕΚ 58 Α') 
για τη μεταφορά κεφαλαίων από πρόσωπα φορολογικά 
υπόχρεα στην Ελλάδα παρατείνεται από τότε που έληξε 
μέχρι την 31η Δεκεμβρίου 2010. Επίσης, μέχρι την ίδια 
ημερομηνία παρατείνεται από τότε που έληξε και η προ¬ 
θεσμία που ορίζεται με τις διατάξεις του τρίτου εδαφίου 
της παραγράφου 2 του άρθρου 18 του ν. 3842/2010 για 
απόδοση του φόρου για τα κεφάλαια που παραμένουν 
κατατεθειμένα σε τράπεζες της αλλοδαπής. 

2. Το δεύτερο εδάφιο της παραγράφου 1 του άρθρου 
65 του ν. 2362/1995 (ΦΕΚ 247 Α') αντικαθίσταται ως 
εξής: «Με εξαίρεση τις εγγυήσεις που χορηγούνται 
σύμφωνα με τις διατάξεις του ν. 3723/2008 (ΦΕΚ 250 
Α'), καθώς και τις εγγυήσεις που παρέχονται στους 
χρηματοπιστωτικούς οργανισμούς της Ευρωπαϊκής 
Ένωσης (Ευρωπαϊκή Τράπεζα Επενδύσεων κ.λπ.) και 
στο Ταμείο Κοινωνικής Ανάπτυξης του Συμβουλίου 
της Ευρώπης (Τ.Κ.Α.Σ.Ε.) για δάνεια που χορηγούν σε 


δημόσιες επιχειρήσεις και οργανισμούς και μόνο για 
επενδυτικούς σκοπούς, το Υπουργείο Οικονομικών 
δεν παρέχει εγγυήσεις του Δημοσίου για την κάλυψη 
υποχρεώσεων επιχειρήσεων του Δημοσίου ή ιδιωτικών 
επιχειρήσεων που είναι εισηγμένες σε οργανωμένη 
αγορά.» 

3. Στο άρθρο 22 του ν. 3775/2009 (ΦΕΚ 122 Α'), όπως 
ισχύει, προστίθενται παράγραφοι 10 και 11 ως εξής: 

«10. Ομόλογα της παραγράφου 6 ονομαστικής αξίας 
πεντακοσίων εκατομμυρίων (500.000.000) ευρώ αντικα¬ 
θίστανται με ομόλογα ίσης ονομαστικής αξίας διάρκειας 
δέκα ετών. Η αντικατάσταση γίνεται με ανταλλαγή των 
παλαιών με νέα ομόλογα, χωρίς τη μεταβολή του με¬ 
τοχικού κεφαλαίου της εταιρίας «Ταμείο Εγγυοδοσίας 
Μικρών και πολύ Μικρών Επιχειρήσεων» (ΤΕΜΠΜΕ Α.Ε.) 
με μόνη απόφαση του Διοικητικού Συμβουλίου της, κατά 
παρέκκλιση των διατάξεων του κ.ν. 2190/1920 ή διατάξε¬ 
ων άλλων νόμων ή του καταστατικού της εταιρείας που 
θέτουν τυχόν περιορισμούς για την ανωτέρω ανταλλαγή 
και που θα εκδοθούν για το σκοπό αυτόν από τον Ορ¬ 
γανισμό Διαχείρισης Δημοσίου Χρέους (Ο.Δ.ΔΗ.Χ.). 

Τα ανωτέρω ομόλογα θα καλύψουν τις δαπάνες 
υλοποίησης δύο νέων προγραμμάτων και συγκεκριμένα 
την παροχή εγγυημένων χαμηλότοκων δανείων για 
πληρωμή φορολογικών και ασφαλιστικών υποχρεώσεων 
μικρών και πολύ μικρών επιχειρήσεων, καθώς και 
δαπανών αγοράς πρώτων υλών εμπορευμάτων και 
υπηρεσιών. Οι δεδουλευμένοι τόκοι, μέχρι την ημέρα 
ανταλλαγής των ανωτέρω ομολόγων του Ελληνικού 
Δημοσίου πενταετούς διάρκειας αποδίδονται στο 
Ελληνικό Δημόσιο. 

Τα ομόλογα διακρατούνται από την εταιρία μέχρι τη 
λήξη τους και στη συνέχεια επιστρέφονται στο Ελληνικό 
Δημόσιο, μετά την αφαίρεση των ποσών που έχουν 
δεσμευθεί λόγω τυχόν κατάπτωσης των παρεχόμενων 
από την εταιρία εγγυήσεων. 

Κατά την επιστροφή των προαναφερόμενων ομολό¬ 
γων, μειώνεται ισόποσα (σε όρους ονομαστικής αξίας 
των ομολόγων) το μετοχικό κεφάλαιο της εταιρίας 
υποχρεωτικά, κατά παρέκκλιση των διατάξεων του κ.ν. 
2190/1920 και του καταστατικού της. Κατά το χρονικό δι¬ 
άστημα που τα ομόλογα διακρατούνται από την εταιρία, 
οι τόκοι που καταβάλλονται από το Ελληνικό Δημόσιο 
στην εταιρία, επιστρέφονται από αυτή στο Ελληνικό 
Δημόσιο, εντός είκοσι ημερών από την είσπραξή τους. 

Με απόφαση του Υπουργού Οικονομικών καθορίζο¬ 
νται οι λεπτομέρειες έκδοσης των ομολόγων από τον 
Ο.Δ.ΔΗ.Χ. 

11. Για τους σκοπούς της ανταλλαγής των ομολόγων, 
για μεν τα ομόλογα πενταετούς διάρκειας της 
παραγράφου 6 ως τιμή αποτίμησης την ημέρα της 
ανταλλαγής ορίζεται η αρχική τιμή που εκτιμήθηκε κατά 
την εισφορά τους βάσει της παραγράφου 5, για δε τα 
νέα ομόλογα δεκαετούς διάρκειας η τιμή αποτίμησης 
την ημέρα της ανταλλαγής, θα είναι αυτή που θα 
προκύψει με διαδικασία όμοια με αυτήν που ορίζεται 
στην παράγραφο 5. Τα ομόλογα πενταετούς διάρκειας, 
που μέσω της ανωτέρω ανταλλαγής επιστρέφονται στο 
Ελληνικό Δημόσιο, ακυρώνονται.» 

4. α) Στην υποπαράγραφο 4 της παραγράφου Α' του 
άρθρου μόνου του ν. 3885/2010 (ΦΕΚ 171 Α') εντός της 
παρενθέσεως και μετά τη λέξη «δηλώσεων», προστίθε¬ 
νται οι λέξεις «, μεταξύ των οποίων και η δήλωση για 

τη μεταβίβαση της πλειοψηφίας των μετοχών της ΕΝΑΕ 
προς την εταιρεία Αόυ ΩΙταόί Μ3Γ Ε.Ε.Ο. (ΑΩΜ) ή στη 
συνδεδεμένη με την ΑΩΜ εταιρεία ΡπνίηνβεΙ δίιίρδυϋδίηο 
δΑΡΕ». 

β) Στην παράγραφο 4 του άρθρου μόνου του ν. 
3885/2010 προστίθεται υποπαράγραφος 7 και αναριθ- 
μείται η υφιστάμενη υποπαράγραφος 7 σε 8, ως εξής: 

«7. Ως φορολογικός έλεγχος δυνάμει του οποίου συ- 
ντελείται το δεσμευτικό κλείσιμο όλων των ανέλεγκτων 
ή δυνητικά υπαγόμενων σε επανέλεγχο οικονομικών 
ετών, κατά την έννοια της περίπτωσης (β) της παραγρά¬ 
φου 4 του Κεφαλαίου Ρ της Εκτελεστικής Συμφωνίας, 
νοείται ο τακτικός φορολογικός έλεγχος επί των ανέ¬ 


λεγκτων μέχρι 30.9.2009 χρήσεων της ΕΝΑΕ, ο οποίος 
ολοκληρώθηκε την 21.10.2010.» 

5. Στο τελευταίο εδάφιο της παραγράφου 8 του άρ¬ 
θρου 11 του ν. 3888/2010 (ΦΕΚ175 Α'), η λέξη «βεβαιωθέν» 
αντικαθίσταται και στις δύο περιπτώσεις με τη λέξη 
«καταβληθέν». 

Άρθρο 11 

Η ισχύς του παρόντος νόμου αρχίζει από τη δημοσίευ¬ 
σή του στην Εφημερίδα της Κυβερνήσεως. Καλύπτει δε 
αναδρομικά από 1.9.2010 κάθε εφαρμογή συνταγογρά- 
φησης φαρμάκων ή παραπομπής σε ιατρικές πράξεις 
που λειτουργεί ήδη σε Φ.Κ.Α. που εποπτεύονται από την 
Γ.Γ.Κ.Α. ή σε άλλους Φορείς Κοινωνικής Ασφάλισης. 


Παραγγέλλομε τη δημοσίευση του παρόντος στην Εφημερίδα της Κυβερνήσεως και την εκτέλεσή του 

ως νόμου του Κράτους. 


Αθήνα, 4 Νοεμβρίου 2010 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 


ΕΣΩΤΕΡΙΚΩΝ, ΑΠΟΚΕΝΤΡΩΣΗΣ 
ΚΑΙ ΗΛΕΚΤΡΟΝΙΚΗΣ ΔΙΑΚΥΒΕΡΝΗΣΗΣ 

I. ΡΑΓΚΟΥΣΗΣ 

ΕΘΝΙΚΗΣ ΑΜΥΝΑΣ 

Ε. ΒΕΝΙΖΕΛΟΣ 

ΕΡΓΑΣΙΑΣ 

ΚΑΙ ΚΟΙΝΩΝΙΚΗΣ ΑΣΦΑΛΙΣΗΣ 

Λ.-Τ. ΚΑΤΣΕΛΗ 

ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

X. ΚΑΣΤΑΝΙΔΗΣ 


ΟΙΚΟΝΟΜΙΚΩΝ 

Γ. ΠΑΠΑΚΩΝΣΤΑΝΤΙΝΟΥ 

ΟΙΚΟΝΟΜΙΑΣ, ΑΝΤΑΓΩΝΙΣΤΙΚΟΤΗΤΑΣ 
ΚΑΙ ΝΑΥΤΙΛΙΑΣ 

Μ. ΧΡΥΣΟΧΟΪΔΗΣ 

ΥΓΕΙΑΣ 

ΚΑΙ ΚΟΙΝΩΝΙΚΗΣ ΑΛΛΗΛΕΓΓΥΗΣ 

Α.ΛΟΒΕΡΔΟΣ 

ΠΡΟΣΤΑΣΙΑΣ ΤΟΥ ΠΟΛΙΤΗ 

X. ΠΑΠΟΥΤΣΗΣ 


ΘΑΛΑΣΣΙΩΝ ΥΠΟΘΕΣΕΩΝ, ΑΝΑΠΛ. ΥΠΟΥΡΓΟΣ ΕΡΓΑΣΙΑΣ 

ΝΗΣΩΝ ΚΑΙ ΑΛΙΕΙΑΣ ΚΑΙ ΚΟΙΝΩΝΙΚΗΣ ΑΣΦΑΛΙΣΗΣ 

I. ΔΙΑΜΑΝΤΙΔΗΣ Γ. ΚΟΥΤΡΟΥΜΑΝΗΣ 


Θεωρήθηκε καί τέθηκε η Μεγάλη Σφραγίδα του Κράτους. 
Αθήνα, 4 Νοεμβρίου 2010 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

X. ΚΑΣΤΑΝΙΔΗΣ 



ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 

ΚΑΠ0ΔΙΣΤΡΙ0Υ 34 * ΑΘΗΝΑ 104 32 *ΤΗΛ. 210 52 79 000 * ΡΑΧ 210 52 21 004 
ΗΛΕΚΤΡΟΝΙΚΗ ΔΙΕΥΘΥΝΣΗ: Ιιΐίρ://νννννν·6ΐ.(ΐΓ - ί-ιτίίΐΙ: νν?ί)ΐη35ΐΕΐ·.?ί@?1.(|ί 












